Diari Oficial de la Generalitat Valenciana


Sumari del DOGV 6121, del 13-10-2009 (2009/11852)

RESOLUCIÓ d'1 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri de Cultura i la Generalitat per a la realització del Catàleg Col·lectiu del Patrimoni Bibliogràfic.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6121

Data del DOGV
:   13-10-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/11098


Data del document
:   01-10-2009

Organisme emissor
:   Conselleria d'Indústria, Comerç i Innovació

Tipus de document
:   Resolució

Descriptors 

:   * Conselleria Cultura i Esport
    * administració central
    * catàleg
    * biblioteca
    * cooperació administrativa
    * patrimoni cultural

RESOLUCIÓ d'1 d'octubre de 2009, del director general de Relacions amb les Corts i Secretariat del Consell, de la Conselleria d'Indústria, Comerç i Innovació, per la qual es disposa la publicació del conveni de col·laboració entre el Ministeri de Cultura i la Generalitat per a la realització del Catàleg Col·lectiu del Patrimoni Bibliogràfic. [2009/11422]  
El Ministeri de Cultura i la Generalitat han subscrit, després de la tramitació prèvia reglamentària, el 10 de setembre de 2009, el conveni de col·laboració per a la realització del Catàleg Col·lectiu del Patrimoni Bibliogràfic.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 1770/2009, i que figura com a annex d'esta resolució.  
València, 1 d'octubre de 2009.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració entre el Ministeri de Cultura i la Comunitat Valenciana per a la realització del Catàleg Col·lectiu del Patrimoni Bibliogràfic  
Madrid, 10 de setembre de 2009  
Reunits  
D'una part, Ángeles González-Sinde, ministra de Cultura en virtut del Reial Decret 558/2009, de 7 d'abril, en exercici de les competències que li conferixen l'article 6 i la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i l'article 13.3 de la Llei 6/1997, de 14 d'abril, d'Organització i Funcionament de l'administració General de l'Estat.  
De l'altra, Trinidad María Miró Mira, consellera de Cultura i Esport de la Generalitat de la Comunitat Valenciana, qui actua en nom i representació de la Generalitat per l'Acord de data 26 de juny de 2009, del Consell de la Generalitat.  
Per tal signar el conveni de col·laboració per a la realització del Catàleg Col·lectiu del Patrimoni Bibliogràfic,  
Manifesten  
Que, tal com estableix l'article 51 de la Llei 16/1985, de 25 de juny, de Patrimoni Històric Espanyol, l'administració de l'Estat (Ministeri de Cultura), en col·laboració amb les altres administracions competents, confeccionarà el Catàleg Col·lectiu dels béns que integren el Patrimoni Bibliogràfic.   
Que el Reial Decret 111/1986, de 10 de gener, de desplegament parcial de la Llei 16/1985 (modificat pel Reial Decret 64/1994, de 21 de gener), en els articles 35 al 39 assenyala, entre altres, que el Catàleg està adscrit a la Direcció General del Llibre, Arxius i Biblioteques, i que el Ministeri de Cultura, per tal de facilitar-ne l'elaboració, podrà establir convenis de col·laboració amb les comunitats autònomes.  
Que la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en l'article 6, faculta l'administració general de l'estat i els òrgans de govern de les comunitats autònomes per a la celebració de convenis de col·laboració entre ells, en l'àmbit de les seues respectives competències, i indica també el contingut mínim d'aquells.  
Que el 29 de desembre de 2004, les parts van subscriure un conveni de col·laboració per a la realització del Catàleg Col·lectiu del Patrimoni Bibliogràfic, la vigència del qual va finalitzar el 31 de desembre de 2007.  
En virtut d'això,  
Acorden  
1r. És objecte del present conveni continuar la col·laboració ja iniciada i dur a terme el projecte desenvolupat conjuntament per la Direcció General del Llibre, Arxius i Biblioteques del Ministeri de Cultura i la Conselleria de Cultura i Esport de la Generalitat, per elaborar el Catàleg Col·lectiu del Patrimoni Bibliogràfic de la Comunitat Valenciana, sobre la base de les aportacions següents:  
La Conselleria de Cultura i Esport aportarà el 60% del total de la quantitat que s'invertisca en la confecció del Catàleg, que correspondrà al pagament de beques de col·laboració de personal tècnic en el Catàleg Col·lectiu del Patrimoni Bibliogràfic de la Comunitat Valenciana.  
El Ministeri de Cultura aportarà el percentatge restant de la quantitat, que correspondrà, igualment, al pagament de beques.  
La quantitat que calga aportar es fixarà anualment tot tenint en compte les disponibilitats pressupostàries. Per a la fixació de la seua aportació anual, el Ministeri de Cultura tindrà en compte el nombre i la qualitat dels registres proporcionats per la Comunitat Valenciana l'any anterior.  
Per a l'any 2009, la quantitat es fixa en un total en 75.000,00 euros, dels quals la Comunitat Valenciana aportarà 45.000,00 euros (el 60%), i el Ministeri de Cultura 30.000,00 euros (el 40%).  
En els següents exercicis econòmics, l'import es fixarà en funció de les disponibilitats pressupostàries de les parts mitjançant la signatura d'addendes al present conveni, i es respectaran en tot cas els percentatges fixats en els paràgrafs anteriors.  
L'aportació de la Generalitat es farà a càrrec de l'aplicació pressupostària 17.77.75.264.42.0, codi línia T1610000, del vigent pressupost de despeses de la Direcció General del Llibre, Arxius i Biblioteques de la Conselleria de Cultura i Esport.   
L'aportació del Ministeri de Cultura es farà a càrrec de l'aplicació pressupostària 64.77.528-P.966 del vigent pressupost de despeses i serà lliurada a la Conselleria de Cultura i Esport de la Generalitat, una vegada firmat el present conveni, a fi que siga invertida en el pagament de beques.  
2n. La Conselleria de Cultura i Esport nomenarà un responsable que prepararà un programa de treball ajustat al Projecte conjunt de la Direcció General del Llibre, Arxius i Biblioteques i de la Conselleria de Cultura i Esport, i dirigirà l'execució de l'esmentat projecte a la Comunitat Valenciana. També es nomenarà una Comissió de Seguiment de quatre persones, de les quals una serà el representant del delegat del Govern a la Comunitat Valenciana i una altra el responsable del Catàleg Col·lectiu a la citada Comunitat; els altres dos membres es designaran de comú acord. Aquesta Comissió resoldrà les incidències que es presenten en el desenvolupament del projecte.  
3r. La Conselleria de Cultura i Esport remetrà a la Direcció General del Llibre, Arxius i Biblioteques una còpia dels registres recopilats perquè siguen incorporats a la Base de Dades del Catàleg Col·lectiu del Patrimoni Bibliogràfic. Els registres s'enviaran redactats seguint les directrius tècniques i en la llengua comuna d'intercanvi de dades del projecte, és a dir, catalogats seguint la normativa ISBD, utilitzant el castellà com a llengua de catalogació i codificats en format IBERMARC.  
4t. La Direcció General del Llibre, Arxius i Biblioteques, al seu torn, remetrà una còpia de les dades recopilades i ja processades pel Catàleg Col·lectiu del Patrimoni Bibliogràfic Espanyol, perquè siguen incorporades a la Base de Dades del Catàleg Col·lectiu del Patrimoni Bibliogràfic de la Comunitat Valenciana.  
5é. La Comunitat Valenciana podrà difondre en la forma que desitge el seu Catàleg Col·lectiu de Patrimoni Bibliogràfic, d'acord amb el que estableix l'article 39 del RD 111/1986.  
6é. La Direcció General del Llibre, Arxius i Biblioteques del Ministeri de Cultura podrà difondre en la forma que desitge la base de dades del Catàleg Col·lectiu del Patrimoni Bibliogràfic Espanyol, d'acord amb el que estableix l'article 39 del RD 111/1986.  
7é. La signatura d'aquest conveni no exclou la col·laboració en altres projectes catalogràfics amb altres institucions públiques o privades, tant espanyoles com estrangeres.  
8é. El present conveni estarà vigent des de la data de la firma fins al 31 de desembre de l'any 2012, i es podrà prorrogar en els termes previstos en l'article 6.2.f, de la Llei 30/1992, de Règim Jurídic de les Administracions Públiques i del Procediment Administratiu Comú.  
Es fa constar que aquest conveni no té caràcter plurianual a efectes econòmics.  
9é. La Conselleria de Cultura i Esport certificarà tant l'execució material de l'objecte del conveni, com que les quantitats aportades pel Ministeri de Cultura i per la Conselleria de Cultura i Esport han sigut invertides en el pagament de beques, segons les especificacions de l'acord 1 del present conveni. El certificat es realitzarà, per a cada any de vigència del conveni, en els tres primers mesos de l'any següent.  
10é. Per a una millor realització de l'objecte del present conveni, les parts podran modificar-lo per mutu acord, després del compliment dels tràmits establits en la normativa vigent.  
11é. Per a la resolució d'aquest conveni, la part que desitge denunciar-lo haurà de fer-ho dins del primer semestre de l'any. En tot cas, la resolució del conveni no podrà ser efectiva fins a l'acabament de l'any en qüestió.  
Així mateix, el conveni podrà extingir-se per la completa realització de l'objecte abans de la terminació del seu termini de vigència; per mutu acord; per impossibilitat sobrevinguda de complir el fi per al qual va ser subscrit, i per incompliment de les parts.  
12é. En virtut del que disposa l'article 6.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, els problemes d'interpretació i de compliment que es deriven del present conveni, així com la interpretació o les controvèrsies que puguen suscitar-se amb motiu de l'aplicació, les resoldrà la Comissió de Seguiment a què s'al·ludeix en l'acord 2 del present conveni.  
13é. El present conveni té naturalesa administrativa. Les controvèrsies que puguen sorgir sobre la interpretació, modificació, resolució i efectes que puguen derivar-se del present conveni es resoldran entre les parts, esgotant totes les formes possibles de conciliació per a arribar a un acord amistós extrajudicial.  
Si no n'hi ha serà competent per a conéixer les qüestions litigioses els òrgans jurisdiccionals de l'orde contenciosa administrativa  
Les parts, de conformitat amb el contingut d'aquest document i perquè així conste, el firmen per quadruplicat al lloc i en la data esmentats a l'encapçalament.  
La ministra de Cultura: Ángeles González-Sinde.  
La consellera de Cultura i Esport: Trinidad María Miró Mira.